Na temelju članka temelju članka 14. Zakona o proračunu (Narodne novine” broj 87/08 i članka 136/12) i članka 32. stavak 1. točka 4. Statuta općine Cernik (“Službeni glasnik br. 3/09, 1/13, 3/14) Općinsko vijeće općine Cernik na svojoj 19. sjednici održanoj 11.12.2023. godine donijelo je

**ODLUKU**

**o izvršavanju Proračuna Općine Cernik**

**za 2024. godinu**

**I. OPĆE ODREDBE**

Članak 1.

Ovom Odlukom uređuje se struktura prihoda i primitaka te rashoda i izdataka Proračuna Općine Cernik za 2024. g. (dalje u tekstu: Proračun), njegovo izvršavanje, upravljanje financijskom i nefinancijskom imovinom, ovlasti općinskog načelnika, te druga pitanja u izvršavanju Proračuna.

Članak 2.

Proračun se donosi i izvršava u skladu s načelima jedinstva i točnosti proračuna, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.

Članak 3.

Ako se tijekom godine usvoje odluke i drugi propisi na osnovi kojih nastaju nove obveze za Proračun, sredstva će se osigurati u Proračunu za sljedeću proračunsku godinu u skladu s trogodišnjim fiskalnim projekcijama i mogućnostima.

**II. SADRŽAJ PRORAČUNA**

Članak 4.

Proračun se sastoji od općeg i posebnog dijela, te plana razvojnih programa.

Opći dio Proračuna čini Račun prihoda i rashoda i Račun financiranja.

Račun prihoda i rashoda sastoji se od prihoda od poreza, pomoći, prihoda od imovine, prihoda od pristojbi i naknada, ostalih prihoda i prihoda od prodaje nefinancijske imovine. Prihodima se financiraju rashodi utvrđeni za financiranje javnih potreba na razini Općine na temelju zakonskih i drugih propisa.

U računu financiranja iskazuju se primici od financijske imovine i zaduživanja te izdaci za financijsku imovinu i za otplatu kredita i zajmova.

Posebni dio Proračuna sastoji se od plana rashoda i izdataka raspoređenih u programe koji se sastoje od aktivnosti i projekata. Rashodi i izdaci prikazani u posebnom dijelu proračuna prikazani su prema ekonomskoj, organizacijskoj, programskoj, funkcijskoj i lokacijskoj klasifikaciji te prema izvoru financiranja.

Plan razvojnih programa sadrži ciljeve i prioritete razvoja općine Cernik povezane s programskom i organizacijskom klasifikacijom.

**III. IZVRŠAVANJE PRORAČUNA**

Članak 5.

Proračunska sredstva koristit će se samo za namjene određene Proračunom.

Članak 6.

Nalogodavac i odgovorna osoba za izvršavanje Proračuna u cjelini je Općinski načelnik.

Jedinstveni upravni odjel odgovoran je za prikupljanje proračunskih prihoda i za potpunu i pravodobnu naplatu prihoda na računu Proračuna u skladu sa zakonima i propisima donesenim na temelju zakona te za izvršavanje svih rashoda sukladno namjenama i iznosima utvrđenim u Posebnom dijelu Proračuna.

Članak 7.

Ako se u tijeku proračunske godine zbog nastanka novih obveza za Proračun ili zbog promjena gospodarskih kretanja povećaju rashodi ili izdaci, odnosno smanje prihodi ili primici Proračuna, Općinski načelnik može obustaviti izvršavanje pojedinih rashoda ili izdataka najviše 45 dana.

Općinski načelnik donosi privremene mjere obustave. Ako se za vrijeme provođenja mjera privremene obustave izvršavanja Proračuna, Proračun ne može uravnotežiti, Općinski načelnik mora najkasnije u roku od 15 dana prije isteka roka za privremenu obustavu izvršavanja Proračuna predložiti izmjene i dopune Proračuna, kojima se ponovno uravnotežuju prihodi i primici odnosno rashodi i izdaci Proračuna.

Članak 8.

U proračunu se utvrđuju sredstva proračunske zalihe u ukupnom iznosu 3.982,00 eura. Sredstva proračunske zalihe koriste se za nepredviđene namjene, za koje u proračunu nisu osigurana sredstva, ili za namjene za koje se tijekom godine pokaže da za njih nisu utvrđena dovoljna sredstva jer ih pri planiranju proračuna nije bilo moguće predvidjeti, za financiranje rashoda nastalih pri otklanjanju posljedica elementarnih nepogoda, epidemija, ekoloških nesreća ili izvanrednih događaja i ostalih nepredvidivih nesreća, te za druge nepredviđene rashode tijekom godine.

Članak 9.

Prihodi Proračuna ubiru se i uplaćuju u Proračun u skladu sa Zakonom i drugim propisima neovisno o visini prihoda planiranih u Proračunu.

Članak 10.

Ako aktivnosti i projekti za koje su sredstva osigurana u Proračunu tekuće godine nisu izvršeni do visine utvrđene Proračunom mogu se u toj visini izvršavati u sljedećoj godini, ako su ispunjeni osnovni preduvjeti:

1. Proračunska sredstva osigurana u Proračunu tekuće godine za aktivnosti i projekte koji se prenose, moraju ostati na kraju godine neizvršena ili izvršena u iznosu manjem od planiranog, bez izvršenih preraspodjela tijekom tekuće godine.

2. Prenesene aktivnosti i projekti mogu se izvršavati u sljedećoj proračunskoj godini uz suglasnost Općinskog načelnika.

**IV. UPRAVLJANJE FINANCIJSKOM I NEFINANCIJSKOM IMOVINOM**

Članak 11.

Raspoloživim novčanim sredstvima na računu Proračuna upravlja Općinski načelnik.

Članak 12.

Općinski načelnik može otpisati ili djelomično otpisati dug Općini ako bi troškovi postupka naplate potraživanja bili u nerazmjeru s visinom potraživanja odnosno zbog drugog opravdanog razloga, sukladno propisima.

Općinski načelnik može odobriti odgodu plaćanja duga najviše do šest mjeseci.

Općinski načelnik može odobriti obročnu otplatu duga najviše do osamnaest mjeseci.

Općinski načelnik će odlukom propisati kriterije i mjerila za odgodu plaćanja, obročnu otplatu duga te otpis ili djelomičan otpis potraživanja iz stavka 1., 2. i 3. ovog članka.

**V. ISPLATA SREDSTAVA IZ PRORAČUNA**

Članak 13.

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Čelnik općinske uprave ili osoba koju on ovlasti , mora prije isplate provjeriti i potvrditi potpisom pravni temelj i visinu obveze koja proizlazi iz knjigovodstvene isprave. Nalog za isplatu iz Proračuna s oznakom pozicije i programa izdaje i ovjerava pročelnik nadležnog tijela općinske uprave ili za to ovlaštena osoba, a isti odobrava općinski načelnik svojim potpisom.

Članak 14.

Sredstva za rad političkih stranaka i nezavisnih listi zastupljenih u Općinskom vijeću, naknade troškova za rad članova Općinskog vijeća i njegovih radnih tijela, isplaćivat će se temeljem Odluke Općinskog vijeća o određivanju naknada vijećnicima i drugim osobama koje bira ili imenuje Općinsko vijeće, i naloga načelnika.

Članak 15.

Plaćanje predujma moguće je samo uz odobrenje općinskog načelnika.

Odobrenje iz stavka 1. ovog članka podrazumijeva ovjeru knjigovodstvene isprave kojom se zahtjeva plaćanje predujma.

Članak 16.

Pogrešno ili više uplaćeni prihodi u Proračunu, vraćaju se uplatiteljima na teret tih prihoda. Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna. Rješenje o povratu sredstava donosi Voditelj proračuna.

Članak 17.

Instrumenti osiguranja plaćanja primljeni od pravnih osoba kao sredstvo osiguranja naplate potraživanja, jamstva dobavljača i izvođača radova i usluga za dobro i pravovremeno izvođenje radova i usluga, kao i dani instrumenti osiguranja plaćanja (zadužnice i sl.) dostavljaju se u Voditelju proračuna radi evidentiranja u poslovnim knjigama.

**VI. POLUGODIŠNJI I GODIŠNJI IZVJEŠTAJ O IZVRŠENJU PRORAČUNA**

Članak 18.

Voditelj proračuna polugodišnji izvještaj o izvršenju Proračuna dostavlja Općinskom načelniku do 5. rujna tekuće godine. Općinski načelnik podnosi Općinskom vijeću, na donošenje polugodišnji izvještaj o izvršenju Proračuna do 15. rujna tekuće godine.

Voditelj proračuna godišnji izvještaj o izvršenju proračuna dostavlja Općinskom načelniku do 01. svibnja tekuće godine za prethodnu godinu. Općinski načelnik podnosi Općinskom vijeću na donošenje godišnji izvještaj o izvršenju Proračuna do 1. lipnja tekuće godine za prethodnu godinu.

Općinski načelnik godišnji izvještaj o izvršenju Proračuna dostavlja Ministarstvu financija i Državnom uredu za reviziju u roku od 15 dana nakon što ga donese Općinsko vijeće. Iznimno, ako Općinsko vijeće ne donese godišnji izvještaj o izvršenju Proračuna, Općinski načelnik isti dostavlja Ministarstvu financija i Državnom uredu za reviziju u roku 60 dana od dana podnošenja Općinskom vijeću.

**VII. NADZOR PRORAČUNA**

Članak 19.

Proračunski nadzor postupak je nadziranja zakonitosti, svrhovitosti i pravodobnosti korištenja proračunskih sredstava kojim se nalažu mjere za otklanjanje utvrđenih nezakonitosti i nepravilnosti. Obuhvaća nadzor računovodstvenih, financijskih i ostali poslovnih dokumenata. Proračunski nadzor obavlja Ministarstvo financija.

**VIII. PRIJELAZNE I ZAVRŠNE ODREDBE**

Članak 20.

Ova Odluka stupa na snagu osmog dana od dana objave u Službenom glasniku Općine Cernik a primjenjuje se od 01. siječnja 2024.

 REPUBLIKA HRVATSKA

 BRODSKO- POSAVSKA ŽUPANIJA

 OPĆINA CERNIK

 OPĆINSKO VIJEĆE

KLASA: 400-01/23-01/02

URBROJ: 2178/16-02-23-02-2 PREDSJEDNIK OPĆINSKOG VIJEĆA

CERNIK, 11. prosinac 2023.

 Hrvoje Žakić, dip.inž.šum.